**Közeledik a felügyeleti díj bevallás benyújtásának határideje**

2022. május 31-ig kell benyújtaniuk a hazai élelmiszerlánc-szereplőknek a 2022. évi felügyeleti díj bevallásukat, melyet már jelenleg is teljesíthetnek az e célra szolgáló elektronikus felületen. A határidő minden kötelezettre vonatkozik.

A bevallási felület elérhető a Nébih [Ügyfélprofil Rendszerében](https://upr.nebih.gov.hu/login) (a Felügyeleti díj menüpontban). Vállalkozások esetén a bevallást a cég önálló képviseletére jogosult személy vagy meghatalmazott nyújthatja be. A bevallási kötelezettség teljesítésének végső határideje – minden kötelezett esetében – 2022. május 31. napja.

Változás a korábbi évekhez képest, hogy az idei évtől a megállapított felügyeleti díj a kiépített központi elektronikus fizetési és elszámolási rendszer (EFER) révén már online is kiegyenlíthető. (<https://upr.nebih.gov.hu/ng/ugyintezes/egyenleg>)

A befizetéshez szükséges pénzügyi bizonylatokat a bevallási határidőt követően, a bevallási felületen érhetik el az érintettek. Az első részlet befizetési határideje 2022. július 31., a második részlet befizetési határideje 2023. január 31. lesz. A díjat a 10032000-00289782-30006016 számú célszámlára kell utalni.

A felügyeleti díjjal kapcsolatban hasznos információkat olvashatnak az alábbi oldalon: [portal.nebih.gov.hu/egyeb/gyakran-ismetelt-kerdesek/felugyeleti-dij](https://portal.nebih.gov.hu/egyeb/gyakran-ismetelt-kerdesek/felugyeleti-dij)

2022. április 7.

Nemzeti Élelmiszerlánc-biztonsági Hivatal